《霉后》
宋代·叶茵

半日断梅雨，两山生火云。
窗明书少蠹，壁润帐多蚊。
无计清时暑，何心解世纷。
追思河朔辈，倚箑对炉熏。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。